དོ་བདག་གིས་མི་དམངས་ཁྲིམས་ཁང་ལ་བཙན་ཤེད་ཀྱིས་ལག་བསྟར་བྱེད་པར་རེ་ཞུ་བྱས་པའི་ལག་བསྟར་བྱ་ཡུལ་ལ་མཚོན་ན།ཁྲིམས་བཅད་འོས་འགན་མི་བསྒྲུབ་པའམ་ཡང་ན་རྒྱལ་ཁབ་ཀྱི་བཅའ་ཁྲིམས་ལ་བརྩི་སྲུང་མི་བྱེད་པའི་མི་ཁྲེལ་མེད་ཅིག་ཡིན་པ་ཕལ་ཆེར་དཔག་ནུས།དེ་བས་ཁྲིམས་བཅད་ཀྱི་འོས་འགན་དུས་ལྟར་མི་བསྒྲུབ་པའི་ལག་བསྟར་བྱ་ཡུལ་ལ་བཙན་ཤེད་ཀྱི་བྱེད་ཐབས་ངེས་པར་སྤྱོད་དགོས།ཁྲིམས་ཀྱི་བཙན་ཤེད་ཀྱི་བྱེད་ཐབས་མ་བཀོལ་ན་ཁྲིམས་ཀྱི་ནུས་པ་ཤོར་ཞིང་རེ་ཞུ་མཁན་གྱི་ཁྲིམས་མཐུན་ཁེ་དབང་བརྩི་སྲུང་མི་ཐོབ་པར་མ་ཟད།ལག་བསྟར་བྱ་ཡུལ་ཡང་ལང་ཤོར་དུ་གྱུར་ནས་མུན་པའི་སྤྱི་ཚོགས་གསར་པ་ཞིག་འཛུགས་པར་ཉེན་ཁ་ཧ་ཅང་ཆེ་བས།རྒྱུ་འབྲས་གནས་ལུགས་མི་བརྩི་བའི་མི་ལ་ཁྲིམས་ལྟར་དགོས་ངེས་ཀྱི་ཆད་གཅོད་ནན་མོ་གཏོང་བ་དང་།སྤྱི་ཚོགས་ཡོངས་སུ་སྤྱི་བསྒྲགས་བྱས་ཏེ་སློབ་གསོ་ཐེབས་པ་དང་ཁྲིམས་ཁང་གི་ཟིལ་ཤུགས་བཏོན་ཏེ་ལག་བསྟར་བྱ་ཡུལ་ལ་གཅུན་སྡོམ་བྱེད་དགོས།ཁྲིམས་ཁང་ནི་ལས་ཁུངས་གཞན་དང་མི་མཚུངས་པས་ལས་དེ་ལ་ཞུགས་མཁན་གྱི་མི་ཞིག་ལ་མཚོན་ནའང་ཁྲིམས་བསྟར་དང་བྱ་བའི་ཐད་ལ་སྒྲིག་ལམ་ནན་སྲུང་བྱེད་མཁན་ཞིག་ཅིས་ཀྱང་ཡིན་དགོས།